Achilles laat Maharaj struikelKeshav Maharaj en Simon Harmer. Foto: Marco Longari/AFP. Keshav Maharaj was gister op sy stukke in die tweede toets teen die Wes-Indiese Eilande op die Wanderers. Die linkshandige draaier het uitstekend met Simon Harmer gekombineer om die besoekers op die agtervoet in hul tweede beurt te plaas. Maar nadat die TV-skeidsregter in sy guns beslis het toe een van sy aflewerings net vóór middagete teen die beenskut getref het, het die noodlot toegeslaan. Maharaj het skaars opgewonde weggespring om die paaltjie te vier, of hy het op die grond inmekaargesak en na sy hak gegryp. Hy is kort daarna per draagbaar van die speelveld geneem. Die 33-jarige speler kan nou vir tot ses maande lángs die veld wees nadat hy sy linkerhaksening geskeur het. Dit beteken dat sy plek in die Wêreldbekerspan óók in gedrang is. Die 50-boulbeurt-skouspel begin Oktober in Indië. Krieket Suid-Afrika het gister ŉ foto van Maharaj in die Wanderers-kleedkamer met ŉ stel krukke en ŉ voetstut gedeel. Wishing you everything of the best in your recovery Kesh ???? We know you'll be back stronger than ever ???? pic.twitter.com/DRYxc7OxJP — Proteas Men (@ProteasMenCSA) March 11, 2023 Hoewel hy nog net 27 eendagwedstryde vir die Proteas gespeel het, kan sy akkurate boulwerk ŉ deurslaggewende rol in die draaiersvriendelike toestande van Indië speel. Suid-Afrika het gister die toetsreeks teen die Windies met 2–0 beklink nadat hulle die tweede toets op die Wanderers met 284 lopies gewen het. Temba Bavuma is as die speler van die wedstryd aangewys ná sy 172 lopies in die tweede beurt, terwyl Aiden Markram die speler van die reeks is. Die eerste eendagkrieketwedstryd tussen die twee spanne begin Donderdag in Oos-Londen.